[pic] | COMISIA EUROPEANĂ |

Bruxelles, 20.9.2010

COM(2010) 468 final

RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU

Al patrulea raport anual 2009 privind punerea în aplicare a ajutorului comunitar în conformitate cu Regulamentul (CE) nr. 389/2006 al Consiliului din 27 februarie 2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce

INTRODUCERE

Regulamentul (CE) nr. 389/2006 al Consiliului privind crearea unui instrument de sprijin financiar în scopul de a încuraja dezvoltarea economică a comunității cipriote turce[1] (denumit în continuare „Regulamentul privind ajutorul”) a fost adoptat la 27 februarie 2006. Pe baza acestui regulament au fost alocate 259 de milioane de euro din bugetul comunitar pe 2006.

Prezentul raport, al patrulea de acest tip, acoperă perioada 1 ianuarie - 31 decembrie 2009.

PROGRAMAREA AJUTORULUI

În cadrul bugetului pentru 2009 a fost programată suma de 2,5 milioane de euro pentru burse, școli și asistență tehnică[2].

MECANISME DE PUNERE ÎN APLICARE

Comisia Europeană asigură administrarea asistenței, în principal prin intermediul gestionării centralizate; anumite programe sunt gestionate în comun cu PNUD (Programul Națiunilor Unite pentru Dezvoltare). Programul este pus în aplicare într-un stat membru al UE, într-o zonă care nu se află sub controlul efectiv al guvernului statului membru respectiv și în care aplicarea acquis-ului UE este suspendată.

În 2006 a fost înființată o echipă de sprijinire a programului pentru a pune în aplicare programul în cadrul Direcției Generale pentru Extindere (DG Extindere) a Comisiei. Echipa, care lucrează în Cipru în cadrul unei misiuni pe termen lung, utilizează facilitățile Biroului UE de sprijin pentru program (EUPSO), creat în septembrie 2006 și situat în partea de nord a orașului Nicosia. Acest birou oferă o locație pentru reuniunile și seminariile cu părțile interesate cipriote turce. De asemenea, permite o supraveghere directă a contractorilor. Logistica biroului continuă să fie furnizată de un contractant privat ( Deutsche Gesellschaft fur Technische Zusammenarbeit - GTZ) în temeiul unui contract care se va derula până în iunie 2012. O locație pentru reuniuni și seminarii este pusă la dispoziție și de Reprezentanța Comisiei în Cipru.

În cursul perioadei de raportare, personalul echipei de sprijinire a programului a crescut ușor. În decembrie 2009, echipa era formată din 41 de persoane, dintre care 3 funcționari ai Comisiei, 26 de agenți contractuali și 12 agenți locali puși la dispoziție de GTZ pentru sprijin administrativ și logistic.

PUNEREA ÎN APLICARE ÎN CURSUL PERIOADEI DE RAPORTARE

Prezentare generală

Comisia pune în aplicare acest program de ajutor într-un context politic, juridic și diplomatic unic. Este nevoie de adoptarea unor măsuri ad-hoc pentru a permite Comisiei să pun[ în aplicare programul respectând, în același timp, principiile bunei gestiuni financiare.

În general, programele de asistență finanțate de UE sunt însoțite de un acord de finanțare cu guvernul țării beneficiare care stabilește normele de punere în aplicare a ajutorului, reglementând aspecte precum impozitarea și permisele de muncă și de ședere. Pentru acest program nu există astfel de acorduri. Prin urmare, Comisia trebuie să se bazeze pe normele și condițiile pe care le consideră ca fiind aplicabile în prezent la nivel local. Punerea în aplicare ar putea, prin urmare, să întâmpine dificultăți și să fac[ obiectul unor modificări pe durata de viață a contractului. Deoarece nu există un acord de finanțare, atunci când încheie acorduri cu contractorii săi, Comisia își asumă riscuri mai mari pe care nu și le-ar asuma în mod normal.

Ca urmare a contextului politic, punerea în aplicare a ordinelor de recuperare pentru sume care trebuie recuperate de la organismele cipriote turce (în cazul nerespectării clauzelor contractuale) se poate dovedi dificilă. Comisia a adoptat măsuri pentru a diminua acest risc, inclusiv măsuri privind o monitorizare și un sprijin intensiv, condiții de plată revizuite prin care se condiționează plățile în avans de dovada unor contracte de achiziții publice semnate și utilizarea extensivă a garanțiilor bancare.

Comisia se bazează pe sprijinul comunității cipriote turce pentru succesul acestui program și, în special, pentru a asigura viabilitatea acestuia pe termen lung. Experții ciprioți turci au fost implicați în elaborarea specificațiilor tehnice și a mandatului și au făcut parte din comisiile de evaluare a ofertelor. Beneficiarii ciprioți turci au un rol activ în comitetele directoare ale proiectelor.

În 2009, o mare parte din alocarea globală de 259 de milioane de euro a fost contractată, ajungându-se la o rată totală de contractare de 99%, pe baza a 880 de contracte separate.

Suma de 10 milioane de euro rezultată din economiile din contractele și fondurile alocate pentru două proiecte care nu au putut continua a fost realocată pentru infrastructura hidrografică, pregătirea pentru punerea în aplicare a acquis-ului și sprijinirea IMM-urilor.

Viabilitatea, în special cu privire la proiectele de infrastructură, rămâne un subiect de îngrijorare.

Au fost rezolvate problemele legate de dreptul de proprietate pentru toate proiectele mari de infrastructură, în primul rând prin amplasarea proiectelor pe terenurile aflate în proprietate publică.

Alegerile „parlamentare” din aprilie 2009 câștigate de Partidului Unității Naționale (PUN) au adus o schimbare politică în partea de nord a Ciprului.

Progresele înregistrate față de obiectivele stabilite

Obiectivul general al programului de ajutor este să faciliteze reunificarea Ciprului, prin încurajarea dezvoltării economice a comunității cipriote turce, punându-se în special accentul pe integrarea economică a insulei și pe îmbunătățirea contactelor dintre cele două comunități și ale acestora cu UE, precum și pregătirea punerii în aplicare a dreptului UE.

Obiectivul 1: dezvoltarea și restructurarea infrastructurilor

În 2009, echipa de sprijinire a programului a scos la licitație și a încheiat contracte în valoare de 72,6 milioane de euro pentru lucrări privind proiecte de infrastructură având ca obiect apa/apa uzată , alocarea totală pentru sectorul hidrologic ridicându-se la aproximativ 84 de milioane de euro. Principalele lucrări care urmează să fie finanțate sunt noile rețele de canalizare și stațiile de epurare a apelor uzate în Famagusta și Morphou/Güzelyurt, precum și o fabrică de desalinizare a apei de mare la Sirianokhori/Kümkoy. Acest din urmă contract prevede o clauză suspensivă pentru a-i acorda timp conducerii cipriote turce să asigure, în primul rând, accesul liber și nerestricționat la locul de construcție și, în al doilea rând, asistență pentru buna punere în aplicare, în mod eficient și eficace. Un acord de contribuție a fost semnat cu PNUD pentru cofinanțarea noii fabrici bicomunale de epurare a apelor uzate de la Mia Milia/Haspolat. Alte contracte includ înlocuirea conductelor învechite de distribuire a apei și furnizarea de echipamente pentru testarea în laborator a apei locale.

Performanța slabă a consultantului în proiectare a însemnat că eforturile pentru finalizarea documentelor aferente contractelor, solicitarea și evaluarea ofertelor, finalizarea bugetelor și negocierea contractelor (inclusiv cu PNUD pentru instalația de tratare a apelor uzate din Nicosia) pentru proiectele din sectorul hidrologic au fost efectiv comprimate în mai puțin de opt luni până la termenul-limită al contractului. În plus, echipa a supravegheat încheierea activităților de proiectare pentru investițiile vizând apele uzate din Nicosia, Kyrenia și Lefke.

În ceea ce privește protecția naturii , s-a încheiat o primă fază a cursului de formare în conformitate cu strategia în materie de instruire. Au fost organizate reuniuni publice de informare pentru toate cele șase potențiale zone Natura 2000. Au fost pregătite proiecte de planuri de gestionare pentru cinci din cele șase potențiale zone Natura 2000. Domeniul de aplicare al proiectului a fost extins pentru a acoperi pregătirea unui plan de gestionare pentru un al șaptelea sit. Contractele pentru furnizarea de echipamente, precum și pentru construirea de facilități pentru gestionare și protecție au fost încheiate cu suma de 3,5 milioane de euro.

În sectorul deșeurilor solide , principalele activități s-au axate pe pregătirea documentelor aferente procedurii de ofertare pentru licitații și organizarea de licitații pentru patru lucrări și șase contracte de furnizare. Nouă dintre aceste zece licitații s-au încheiat cu succes și contractele au fost semnate. Al zecelea contract va fi executat de PNUD. Lucrările la cele trei contracte principale de construcții, legate de reabilitarea vechiului amplasament de depozitare a deșeurilor din apropierea orașului Kato Dhikomo au fost suspendate până când vor fi rezolvate toate problemele legate de dreptul de proprietate. Acest lucru va genera întârzierea executării cu cel puțin șase luni.

În 2009 au fost finalizate investigațiile ample privind amplasarea, studiul de fezabilitate, precum și desenele și modele conceptuale pentru reabilitarea fostelor situri de minerit și prelucrare a minereului în Lefke/regiunea Lefka. Au fost identificate soluții de remediere pentru zona respectivă care reduc impactul asupra mediului și sănătății umane. Alte lucrări în această regiune depind de decizii cu privire la dezvoltarea viitoare a zonei, precum și de disponibilitatea finanțării.

În sectorul energetic , în 2009, economiile au permis procurarea de contoare de energie electrică suplimentare. A fost contractat un sistem de monitorizare, control și achiziții de date (SCADA) care va permite monitorizarea în timp real și controlul rețelei de energie electrică, cu specificații care să asigure compatibilitatea și interoperabilitatea cu sistemul SCADA ce funcționează în prezent în zonele controlate de guvern. A fost încheiat un contract pentru o centrală pilot de energie solară care va furniza o producție suplimentară de energie de 1 MW. În plus, în 2009, a fost contractat un sistem de asistență pentru clienți, constând din programul informatic care urmează să fie integrat și/sau conectat la sistemul existent de date privind clienții al companiei de electricitate și la hardware-ul conex, precum și dintr-un sistem de control al poluării și de monitorizare a vremii/a vântului, pentru a monitoriza emisiile centralelor electrice în partea de nord a Ciprului și a stabili impactul acestora asupra mediului.

Principalul contract de investiții în domeniul telecomunicațiilor va actualiza și înlocui rețeaua actuală cu o infrastructură modernă de internet de tip backbone și va simplifica foarte mult integrarea sistemelor de telecomunicații în întreaga insulă. În 2008 a fost încheiat un contract de asistență tehnică în scopul de a oferi sprijin comunității cipriote turce pentru gestionarea sectorului în conformitate cu standardele UE și cele mai bune practici la nivel internațional și de a desfășura un program cuprinzător de formare în vederea modernizării sistemului. Acest contract a fost extins pentru a asigura continuitatea sprijinului pentru acest sector, în ciuda unor întârzieri în procesul de reformă.

Contractul de gestionare a programului privind siguranța traficului a sprijinit contractarea componentelor programului. Asistența tehnică pentru crearea unei baze de date eficiente cu informații despre accidente și a unui sistem de colectare a datelor pentru a consolida cunoștințele privind incidentele de trafic a început în prima parte a anului 2009, componenta de aprovizionare fiind contractată spre sfârșitul anului. Consultantul pentru dezvoltarea unui plan de operațiuni de trafic pentru comunitățile locale și-a început activitatea, de asemenea, în 2009. Cele mai multe dintre contracte au fost semnate către sfârșitul anului 2009 și activitățile vor începe în 2010. Acesta a fost cazul asistenței tehnice și al componentei de aprovizionare pentru îmbunătățirea programului de inspecții ale vehiculelor, asistenței pentru îmbunătățirea procedurii de acordare a permiselor de conducere, precum și al campaniei de educare privind siguranța traficului pentru promovarea sensibilizării în acest domeniu, precum și dezvoltarea unui plan de autostrăzi pentru a răspunde nevoilor actuale și viitoare de mobilitate. Proiectul care vizează eliminarea „zonelor negre” cu risc de accidente de trafic a fost transferat la PNUD pentru contractare și executare.

Obiectivul 2: promovarea dezvoltării sociale și economice

Cele patru echipe de asistență tehnică (echipa de asistență pentru dezvoltare rurală, creșterea animalelor, creșterea culturilor, unitatea de gestionare a programului), finanțate în cadrul Programului sectorial de dezvoltare rurală au asistat Comisia la lansarea și evaluarea mai multor programe de subvenționare. Aceste echipe au oferit cursuri de formare specifice și asistență tehnică fermierilor, veterinarilor și experților în dezvoltare rurală, actori centrali și locali. În cadrul programului de subvenționare a dezvoltării rurale „Îmbunătățirea producției agricole” au fost semnate 142 de contracte cu o valoare totală de aproape 5 milioane de euro. În cadrul programului de subvenționare „Sprijinirea întreprinderilor rurale” au fost acordate 47 de subvenții cu o valoare de 3,3 milioane de euro. În cadrul programului de subvenționare „Dezvoltare comunității prin intermediul inițiativelor satelor” au fost semnate 37 de contracte cu o valoare totală de aproape 8 milioane de euro. În plus, au fost semnate 10 contracte de furnizare pentru laboratoare veterinare și de creștere a culturilor, cu o valoare de peste 2 milioane de euro.

În ceea ce privește proiectul Reabilitarea infrastructurii urbane și locale , pus în aplicare prin gestionare comună cu PNUD, în 2009 s-a finalizat restaurarea - finanțată din fonduri UE - a clădirii Bedestan, în partea de nord a orașului fortificat Nicosia. Studiul și proiectul pentru această restaurare au primit premiul Europa Nostra pe 2009 la categoria cercetare. Ca urmare a deciziei liderilor celor două comunități din Cipru, PNUD a finalizat studiul de fezabilitate pentru deschiderea celui de-al șaptelea punct de trecere care leagă satele Kato Pyrgos/Asagi Pirgo și Yeșilırmak/Limnitis. UE a finanțat studiul de fezabilitate și a alocat 2,5 milioane de euro pentru lucrări.

Au fost acordate 44 de subvenții în valoare totală de aproape 1,6 milioane de euro pentru școlile locale, în urma celei de-a doua și de-a treia runde de cereri de oferte finalizate în 2009. Proiectele vizau furnizarea de echipamente (echipamente IT, laboratoare de limbi străine, etc.) și cursurile de formare conexe, precum și, în unele cazuri, vizite de studiu în străinătate. A fost oferită asistență tehnică pentru reforma în curs din ciclul școlar primar și secundar. Au fost semnate contracte de furnizare pentru echipamentele specializate din școlile profesionale.

Pentru a sprijini învățarea de-a lungul vieții, incluziunea socială și măsurile active privind piața forței de muncă , au fost acordate 21 de subvenții pentru IMM-uri, camere și alte organizații de formare în urma celei de-a doua și de-a treia runde de cereri de oferte, cu o valoare totală de aproape 1 milion de euro. Asistența tehnică a fost oferită pentru dezvoltarea și promovarea sistemelor de învățământ profesional și de formare profesională, învățării de-a lungul vieții și a măsurilor active pe piața forței de muncă, inclusiv vizite de studiu în Germania și Malta.

Proiectul de 9 milioane de euro „ Programul de împrumuturi pentru microîntreprinderi și întreprinderi mici ” nu a putut fi continuat din cauza dificultăților întâmpinate în ajungerea la o înțelegere cu Kreditanstalt für Wiederaufbau (KfW) în condițiile speciale existente în partea de nord a Ciprului. Fondurile au fost realocate în special pentru proiecte de sprijinire a dezvoltării sectorului privat.

În ceea ce privește sprijinul pentru IMM-uri , au fost lansate două programe de subvenționare care s-au materializat în 33 de contracte în valoare de 4,5 milioane de euro. În plus, în perioada de raportare, a fost contractat un proiect de asistență tehnică (de 2,7 milioane de euro) vizând să raționalizeze instituțiile și acțiunile în domeniul dezvoltării economice și al TIC .

Obiectivul 3: promovarea reconcilierii, adoptarea de măsuri pentru instaurarea unui climat de încredere și sprijinirea societății civile

Reconcilierea, adoptarea de măsuri pentru instaurarea unui climat de încredere și sprijinirea societății civile s-au concentrat în principal pe întărirea organizațiilor societății civile.

Au fost finanțate 44 de proiecte cu 4,8 milioane de euro în cadrul a trei programe de subvenționare denumite Societatea civilă cipriotă în acțiune . Echipa de suport pentru societatea civilă (echipă de asistență tehnică) a oferit îndrumare și sprijin solicitanților care organizează cursuri de formare pentru societatea civilă.

Comitetului pentru persoane dispărute (CPD) i-au fost furnizate 2 milioane de euro. Luând în calcul o subvenție anterioară de 1,5 milioane de euro, UE este cel mai mare donator unic la acest proiect bicomunal.

Activitatea de deminare a intrat în faza finală; se preconizează ca întreaga zonă tampon să fie declarată fără mine până în aprilie 2011. O contribuție suplimentară a UE de 2,5 milioane de euro a fost semnată pentru a asigura co-finanțarea până la sfârșitul proiectului, împreună cu alocarea unei sume similare din partea Republicii Cipru.

Proiectul Academia de Studii Politice , pus în aplicare de către Consiliul Europei, s-a axat asupra dezvoltării unui acord comun între tinerii lideri ciprioți în privința unor aspecte-cheie pentru viitorul insulei într-o Europă integrată. Grupul de tineri lideri, selectați din ambele părți ale insulei, a participat la 3 seminarii.

Obiectivul 4: apropierea comunității cipriote turce de Uniunea Europeană

În anul universitar 2009-2010, al treilea an al programului comunitar de burse , au fost acordate în total 203 burse de studiu (pentru 121 absolvenți, 27 studenti, 55 profesori). Elevii și profesorii au avut libertatea de a alege programele de studii, deși s-a acordat o preferință anumitor domenii (economie, drept, studii europene, toate domeniile de inginerie, administrație publică, finanțe publice, etc.), în cazul cărora există o lipsă de personal calificat în cadrul comunității cipriote turce. Țările gazdă au fost Marea Britanie, Țările de Jos, Franța, Belgia, Germania, Italia, Spania, Suedia, Lituania, Estonia, Austria, Portugalia și Grecia.

Suma de 0,8 milioane de euro a fost acordată pentru 15 proiecte în cadrul a două programe de subvenționare în vederea promovării schimburilor de tineri și a altor contacte interpersonale . Obiectivul este de a ajuta ciprioții turci să înțeleagă mai bine valorile și experiențele europene, precum și tradițiile multi-culturale. Gradul de absorbție a subvențiilor din cadrul acestui proiect a fost mai mic decât se aștepta.

InfoPoint a fost instituit și și-a început activitatea în iunie 2009 prin furnizarea de informații despre EU, în special despre programul de ajutor, comunității cipriote turce și prin organizarea de evenimente cu vizibilitate în cooperare cu Reprezentanța Comisiei Europene în Cipru.

Obiectivul 5: pregătirea comunității cipriote turce pentru a introduce și pune în aplicare acquis-ul comunitar

Biroul de asistență tehnică și de schimb de informații (TAIEX) al Comisiei Europene a fost instrumentul principal folosit pentru acordarea asistenței în această zonă. În 2009, un număr de 237 de activități de asistență tehnică, cum ar fi cursuri de formare, ateliere de lucru sau seminarii au fost organizate pentru ciprioții turci prin intermediul programului TAIEX, mobilizând experți din statele membre ale UE în 449 de ocazii.

Activitățile s-au concentrat în principal asupra dezvoltării Programului pentru viitoarea aplicare a acquis-ului (PFAA) , care prevede un cadru clar pentru planificarea și furnizarea de asistență tehnică și formare profesională pentru a-i ajuta pe ciprioții turci să se pregătească pentru revocarea suspendării acquis-ului după reunificare. Asistența a fost furnizată în 13 sectoare ale PFAA, cum ar fi agricultura, combaterea spălării banilor, mediu, statistici și sănătatea și protecția consumatorilor[3]. S-au depus eforturi intense pentru a adapta instrumentul TAIEX la contextul și nevoile specifice ale comunității cipriote turce. Obiectivul era de a trece la o asistență mai structurată, pe termen mediu și bazată pe proiecte, ca o bază mai stabilă pentru atingerea obiectivelor programului. Până la sfârșitul anului, în urma unui exercițiu de consultare cu toate statele membre ale UE, TAIEX a selectat aproximativ 70 de experți din statele membre ale UE pentru a-i ajuta pe ciprioții turci să pună în aplicare proiectele pe termen mediu.

TAIEX a oferit, de asemenea, cursuri de formare privind pregătirea textelor juridice aliniate la acquis, cu scopul ca acestea să poată fi puse în aplicare imediat după intrarea în vigoare a unei soluții cuprinzătoare a problemei cipriote. În mod similar, legat de gestionarea viitoare a fondurilor UE, au fost organizate cursuri de formare în domeniul gestionării cheltuielilor publice .

A fost acordat sprijin pentru dezvoltarea comerțului în zona liniei verzi . Prin intermediul TAIEX au fost mobilizați în mod continuu experți din statele membre ale UE pentru a efectua inspecții de natură veterinară și fitosanitară pentru cartofi și pește.

Pentru a asigura o finanțare suficientă care să garanteze continuitatea asistenței prin intermediul TAIEX pe tot parcursul anului 2010 și având în vedere nevoia sporită de asistență în caz de ajungere la un acord, a fost realocată o sumă suplimentară de 5,5 milioane de euro pentru instrumentul TAIEX. Astfel, bugetul total pentru acest tip de asistență tehnică a ajuns la 14,5 milioane de euro din 2007, din care 8,3 milioane de euro au fost angajate pentru activități specifice până la sfârșitul anului 2009.

Fonduri de rezervă menite să finanțeze acțiuni neprevăzute în cadrul asistenței tehnice și a programului

Fondul de rezervă al programului a fost utilizat pentru susținerea în continuare a CPD (2 milioane de euro) și a deminării (1,5 milioane de euro) [4]. Fondul de rezervă destinat asistenței tehnice (1,2 milioane de euro) a fost folosit pentru a acoperi activitățile TAIEX.

Asistență financiară pentru acoperirea cheltuielilor administrative conform articolului 4 alineatul (3) din Regulamentul privind ajutorul

Un total de 18,65 milioane de euro (adică 7,2% din alocarea financiară totală) a fost alocat pentru punerea în aplicare a programului, pentru a acoperi costurile cu personalul implicat (până la 9,65 milioane de euro), precum și pentru activitățile mai ample de asistență tehnică (9 milioane de euro). Banca Mondială a acceptat crearea unui fond fiduciar de 1 milion de euro pentru a efectua studiile în cadrul „Programului de analiză economică pentru creștere economică și dezvoltare durabilă”.

Începând cu anul 2010 cheltuielile de personal vor fi finanțate din linia bugetară generală administrativă a DG Extindere.

Execuția financiară (contracte și plăți)

Contractare

În perioada de raportare, s-au contractat 181 de milioane de euro în cadrul părții operaționale a programului.

Pana la termenul-limită de contractare din decembrie 2009, a fost contractată suma de 247,6 milioane de euro, reprezentând 99,38 % (dintr-un total de 249,15 milioane de euro din partea operațională a programului de ajutor). Cea mai mare parte a acestor fonduri a fost contractată în ultimul trimestru al anului.

În ceea ce privește componenta reprezentată de personal și misiuni a programului (adică 9,85 milioane de euro), 2,8 milioane de euro au rămas neutilizate ca urmare a deciziei de a utiliza credite administrative mai degrabă decât creditele operaționale prevăzute inițial pentru cheltuielile de personal.

Plăți

În perioada de raportare, Comisia Europeană a plătit 42 de milioane de euro, în mod considerabil mai puțin decât se prevăzuse în planificarea inițială pentru bugetul pe 2009, ceea ce a condus la necesitatea de a transfera 42 de milioane de euro în credite de plată către alte linii bugetare. Performanța mai slabă în privința plăților s-a datorat în primul rând semnării cu întârziere a multor contracte, ceea ce a condus la decalarea activităților din 2009 în 2010.

Din 259 de milioane de euro, în total 75,8 milioane de euro (30%) au fost plătite până la sfârșitul anului 2009.

Monitorizare

Rolul Organismului de control intermediar (OCI) este de a asigura un forum de discuții detaliate cu beneficiarii în ceea ce privește punerea în aplicare a programului. În cadrul perioadei de raportare a avut loc o reuniune a OCI (iunie 2009).

Audit și control

Unitatea de audit intern a DG Extindere a efectuat un audit intern în 2008. Principalele recomandări, axate pe asigurarea bunei gestiuni financiare în condițiile legale specifice în vigoare în partea de nord a Ciprului, au fost puse în aplicare (cu excepția unei recomandări - aceea de a recruta funcționari suplimentari - din cauza lipsei de posturi suficiente).

Evaluare

În iunie 2009, o evaluare ad-hoc a fost efectuată de o echipă de experți externi. Raportul de evaluare a recomandat continuarea asistenței către comunitatea cipriotă turcă și a tras concluziile care să fie luate în considerare în programarea asistenței viitoare, cum ar fi continuarea programelor de subvenționare a IMM-urilor și a măsurilor de reconciliere.

Informare, publicitate și vizibilitate

În perioada de raportare, au fost publicate 33 de comunicate de presă privind aspecte legate de program și au fost organizate 85 de evenimente publice. Echipa de sprijinire a programului și Reprezentanța Comisiei au cooperat pentru a spori vizibilitatea programului. Campanii de informare s-au desfășurat prin intermediul mass-media, în principal pentru programele de subvenționare. Cooperarea cu Reprezentanța Comisiei în Cipru pentru diseminarea comunicatelor de presă, a interviurilor în mass-media și a altor acțiuni a contribuit, de asemenea, la creșterea vizibilității.

Proiectul InfoPoint a sprijinit vizibilitatea programului de ajutor în rândul comunității cipriote turce.

Cele două evenimente principale privind vizibilitatea au fost 1) inaugurarea clădirii Bedestan în Nicosia la care au participat numeroși reprezentanți ai celor două comunități din Cipru și 2) ceremonia prin care s-a marcat primirea finanțării suplimentare din partea UE reprezentând 2 milioane de euro pentru CPD, cu participarea liderilor celor două comunități din Cipru.

Consultări cu Guvernul Republicii Cipru

Au fost organizate reuniuni cu reprezentanții Guvernului Republicii Cipru, în special atunci când înalți funcționari ai Comisiei au vizitat insula. Au fost organizate, de asemenea, reuniuni de lucru cu reprezentanții ministerelor de resort, în special în domeniul mediului, al energiei și al telecomunicațiilor, în vederea luării în considerare a aspectelor legate de planificare la nivelul insulei.

În ceea ce privește verificarea titlurilor de proprietate, Comisia a susținut în 2010 continuarea cooperării cu serviciile competente ale Guvernului Republicii Cipru.

CONCLUZII

În perioada de raportare, activitățile s-au axat pe:

1. contractare: în perioada de raportare s-a contractat peste 60% din partea operațională a programului.

2. punere în aplicare: monitorizarea folosirii fondurilor UE de către contractori și beneficiarii subvențiilor.

Unele dintre provocările identificate în rapoartele anterioare sunt prezente în continuare. În perioada de raportare, dificultățile care au afectat punerea în aplicare a programului de ajutor au inclus:

3. Cooperarea dintre comunitatea cipriotă turcă și comunitatea cipriotă greacă: acest aspect este cheia succesului programului.

4. Capacitatea scăzută de absorbție de către comunitatea beneficiară : comunitatea cipriotă turcă este mică și faptul de a primi astfel de resurse importante pentru proiectele contractate într-un interval de timp concentrat este o provocare majoră. Cu toate acestea, în cursul anului 2009 s-a observat o îmbunătățire a capacităților.

5. Chestiunea rezultatelor : timpul necesar pentru a pregăti, contracta și pune în aplicare proiecte a afectat într-o anumită măsură credibilitatea în ceea ce privește rezultatele sprijinului financiar din partea UE. Această problemă va fi remediată în mare măsură prin nivelul ridicat de punere în aplicare care se așteaptă în 2010, ca urmare a nivelului ridicat de contractare în 2009.

6. Chestiunea drepturilor de proprietate : drepturile de proprietate ale titularilor au fost respectate în mod riguros. Aceasta a afectat în mod special punerea în aplicare a sectorului de gestionare a deșeurilor în cazul căruia cele trei contracte de construcție au fost semnate cu o clauză suspensivă care să permită timp suficient pentru a soluționa toate problemele legate de dreptul de proprietate.

7. Chestiunea caracterului durabil : în sectoarele-cheie (telecomunicații, energie), comunitatea cipriotă turcă trebuie convinsă de importanța reformei. Acest lucru întârzie punerea în aplicare și pune în pericol viabilitatea investițiilor.

[1] JO L65, 7.3.2006, p.5.

[2] Decizia nr. C(2009) 7569 a Comisiei din 8 octombrie 2009.

[3] Lista completă a celor 13 sectoare active ale PFAA: libera circulație a capitalurilor, achizițiile publice, dreptul societăților, politica în domeniul concurenței, controlul financiar, serviciile financiare, agricultura și dezvoltarea rurală, siguranța alimentelor, politica veterinară și fitosanitară, transportul, statisticile, politica socială și ocuparea forței de muncă, mediul și protecția și sănătatea consumatorilor.

[4] Aprobat prin Decizia nr. 2928/2009 a Comisiei din 22 aprilie 2009.